ประกาศกระทรวงมหาดไทย เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภทในพื้นที่บางส่วน ในท้องที่ตำบลบางมัญ ตำบลบางกระบือ ตำบลบางพุทรา ตำบลต้นโพธิ์ และตำบลม่วงหมู่ อำเภอเมืองสิงห์บุรี จังหวัดสิงห์บุรี (เล่มที่ 13)

ประกาศกระทรวงมหาดไทย

ประกาศกระทรวงมหาดไทย
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคาร
บางชนิดหรือบางประเภทในพื้นที่บางส่วน
ในท้องที่ตำบลบางมัญ
ตำบลบางกระบือ
ตำบลบางพุทรา ตำบลต้นโพธิ์ และตำบลม่วงหมู่
อำเภอเมืองสิงห์บุรี
จังหวัดสิงห์บุรี

อาศัยอำนาจตามความในมาตรา ๑๓
แห่งพระราชบัญญัติควบคุมอาคาร พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยโดยคำแนะนำของอธิบดีกรมโยธาธิการและผังเมืองจึงออกประกาศกระทรวงมหาดไทยไว้
ดังต่อไปนี้

ข้อ ๑  ในประกาศกระทรวงมหาดไทยนี้
อาคารพาณิชยกรรมประเภทค้าปลีกค้าส่ง
หมายความว่า อาคารที่ใช้ประโยชน์เพื่อการพาณิชยกรรมในอาคารหลังเดียวหรือหลายหลัง
ที่มีพื้นที่ใช้สอยอาคารรวมกันเพื่อประกอบกิจการขายปลีกขายส่งสินค้าอุปโภคและบริโภคหลายประเภทที่ใช้ในชีวิตประจำวัน
ตั้งแต่ ๓๐๐ ตารางเมตรขึ้นไป
แต่ไม่หมายความรวมถึงตลาดตามกฎหมายว่าด้วยการสาธารณสุข และอาคารที่ใช้ดำเนินการเพื่อส่งเสริมหรือจำหน่ายสินค้าซึ่งเป็นผลิตผลหรือผลิตภัณฑ์ของชุมชน
บริเวณที่ ๑
หมายความว่า พื้นที่บริเวณดังต่อไปนี้
ทิศเหนือ เริ่มจากเส้นขนานระยะ ๕๐๐ เมตร
กับกึ่งกลางคลองส่งน้ำสายใหญ่ชัยนาท - อยุธยา
ตรงจุดที่อยู่ตามแนวเส้นตั้งฉากกับกึ่งกลางคลองส่งน้ำสายใหญ่ชัยนาท - อยุธยา
ซึ่งอยู่ห่างจากหลักเขตที่ ๑ ของเทศบาลเมืองสิงห์บุรี
ตามแนวคลองส่งน้ำสายใหญ่ชัยนาท - อยุธยา ไปทางทิศเหนือ ระยะ
๑,๒๐๐ เมตร ไปทางทิศตะวันออกเฉียงใต้ผ่านทางหลวงแผ่นดินหมายเลข ๓๒ จดเส้นขนานระยะ
๕๐๐ เมตรกับศูนย์กลางทางหลวงแผ่นดินหมายเลข ๓๒
ทิศตะวันออก เป็นเส้นขนานระยะ ๕๐๐
เมตรกับศูนย์กลางทางหลวงแผ่นดินหมายเลข ๓๒ ไปทางทิศตะวันออกเฉียงใต้
จดเส้นแบ่งเขตระหว่างจังหวัดสิงห์บุรีกับจังหวัดลพบุรี
และเลียบเส้นแบ่งเขตจังหวัดสิงห์บุรีกับจังหวัดลพบุรีไปทางทิศตะวันออกเฉียงใต้
ตามแนวขนานกับศูนย์กลางทางหลวงแผ่นดินหมายเลข ๓๒ ระยะ ๕๐๐ เมตร
ทิศใต้ เป็นเส้นขนานระยะ ๕๐๐ เมตร
กับศูนย์กลางทางหลวงแผ่นดินหมายเลข ๓๒ ไปทางทิศตะวันออกเฉียงใต้
จดริมแม่น้ำลพบุรีฝั่งใต้ และเลียบแม่น้ำลพบุรีฝั่งใต้ไปทางทิศตะวันตกเฉียงใต้
จดแนวเส้นตั้งฉากกับศูนย์กลางทางหลวงแผ่นดินหมายเลข ๓๐๙ ตรงจุดที่อยู่ห่างจากหลักเขตที่
๑๒ ของเทศบาลเมืองสิงห์บุรี ระยะ ๑,๒๐๐ เมตร
และเป็นเส้นตั้งฉากกับศูนย์กลางทางหลวงแผ่นดินหมายเลข ๓๐๙ ไปทางทิศตะวันตกเฉียงใต้
ระยะ ๒,๐๕๐ เมตร
ทิศตะวันตก
เป็นเส้นตรงไปทางทิศตะวันตกเฉียงเหนือถึงริมคลองส่งน้ำชลประทาน ๔ ขวา ๑ ซ้าย
ตรงจุดที่อยู่ริมคลองส่งน้ำชลประทาน ๔ ขวา ๑ ซ้าย และห่างจากริมทางหลวงแผ่นดินหมายเลข
๓๑๑ ระยะ ๙๐๐ เมตร และเป็นเส้นตรงไปทางทิศตะวันออกเฉียงเหนือ
จนบรรจบกับแนวเส้นขนานกับกึ่งกลางคลองส่งน้ำสายใหญ่ชัยนาท - อยุธยา ฟากเหนือ ระยะ
๕๐๐ เมตร
เว้นแต่พื้นที่บริเวณที่ ๒
บริเวณที่ ๒
หมายความว่า พื้นที่บริเวณดังต่อไปนี้
๒.๑ ทิศเหนือ เริ่มต้นที่ถนนจีรชน ฟากตะวันออก
บรรจบกับถนนโพธิ์เงิน ฟากใต้ เลียบถนนโพธิ์เงิน ฟากใต้
ไปทางทิศตะวันออกบรรจบถนนบางแคใน ฟากใต้
ทิศตะวันออก เป็นเส้นเลียบถนนบางแคใน ฟากใต้
ไปทางทิศใต้ บรรจบถนนศรีบัวทอง ฟากเหนือ
ทิศใต้ เป็นเส้นเลียบถนนศรีบัวทอง ฟากเหนือ
ไปทางทิศตะวันตกบรรจบถนนจีรชน ฟากตะวันออก
ทิศตะวันตก เป็นเส้นเลียบถนนจีรชน ฟากตะวันออก
ไปทางทิศเหนือบรรจบจุดเริ่มต้น
๒.๒ ทิศเหนือ
แนวเส้นตรงฟากใต้ถนนเหนือวัดโพธิ์ข้าวผอก บรรจบกับริมแม่น้ำเจ้าพระยาฝั่งตะวันออกเป็นแนวเลียบถนนเหนือวัดโพธิ์ข้าวผอก
ฟากใต้ ไปทางทิศตะวันออกเฉียงเหนือถึงริมคลองส่งน้ำสายใหญ่ชัยนาท - อยุธยา
ฝั่งตะวันตก
ทิศตะวันออก
เป็นเส้นเลียบริมคลองส่งน้ำสายใหญ่ชัยนาท - อยุธยา ไปทางทิศตะวันออกเฉียงใต้
จนบรรจบกับถนนเลี่ยงเมืองสิงห์บุรีฟากเหนือ
ทิศใต้ เป็นเส้นเลียบถนนเลี่ยงเมืองสิงห์บุรี
ฟากเหนือ ไปทางทิศตะวันตกบรรจบริมแม่น้ำเจ้าพระยาฝั่งตะวันออก
ทิศตะวันตก
เป็นเส้นเลียบแม่น้ำเจ้าพระยาฝั่งตะวันออกจนบรรจบกับจุดเริ่มต้น
๒.๓ ทิศเหนือ เริ่มต้นที่ริมถนนบางกระบือ
ฟากตะวันออกบรรจบกับริมถนนบางกระบือฟากใต้ เลียบริมถนนบางกระบือฟากใต้
บรรจบกับริมถนนจีรชนฟากตะวันตก
ทิศตะวันออก เป็นเส้นเลียบริมถนนจีรชน
ฟากตะวันออกไปทางทิศตะวันออกเฉียงใต้ บรรจบกับริมถนนศรีบัวทอง ฟากเหนือ
เลียบริมถนนศรีบัวทอง ฟากเหนือ บรรจบกับริมทางหลวงแผ่นดินหมายเลข ๓๐๓๐
ฟากเหนือบรรจบแนวเขตเทศบาลเมืองสิงห์บุรี
และเลียบแนวเขตเทศบาลเมืองสิงห์บุรีไปทางทิศตะวันออกเฉียงใต้
บรรจบถนนนายจันทร์หนวดเขี้ยวฟากใต้
ทิศใต้
เป็นเส้นเลียบริมถนนนายจันทร์หนวดเขี้ยวไปทางทิศตะวันออกเฉียงเหนือ
บรรจบกับริมทางหลวงแผ่นดินหมายเลข ๓๐๙ ฟากตะวันตกไปทางทิศใต้
บรรจบกับริมถนนเลี่ยงเมืองสิงห์บุรี ฟากเหนือ
ทิศตะวันตก
เป็นเส้นเลียบริมถนนเลี่ยงเมืองสิงห์บุรี ฟากเหนือไปทางทิศตะวันตกเฉียงเหนือ
บรรจบกับริมทางหลวงแผ่นดินหมายเลข ๓๐๓๒
ฟากตะวันตกและเป็นเส้นตรงไปทางทิศตะวันตกเฉียงเหนือ
ถึงจุดที่ทางหลวงแผ่นดินหมายเลข ๓๐๓๐ ฟากเหนือตัดกับถนนนายจันทร์หนวดเขี้ยว
ฟากเหนือและเป็นเส้นตรงไปจนบรรจบกับจุดเริ่มต้น
๒.๔ ทิศเหนือ
เริ่มต้นที่ริมคลองส่งน้ำสายใหญ่ชัยนาท - อยุธยา
บรรจบกับแนวเขตเทศบาลเมืองสิงห์บุรี ไปทางทิศตะวันออกเฉียงเหนือบรรจบกับแนวถนนระยะ
๑๐๐ เมตร กับศูนย์กลางทางหลวงแผ่นดินหมายเลข ๓๒ ฟากตะวันตก
ทิศตะวันออก เป็นเส้นขนานระยะ ๑๐๐ เมตร
กับศูนย์กลางทางหลวงแผ่นดินหมายเลข ๓๒ ฟากตะวันออก ไปทางทิศตะวันออกเฉียงใต้
บรรจบกับแนวขนานระยะ ๓๐๐ เมตร กับศูนย์กลางทางหลวงแผ่นดินหมายเลข ๓๓๕ ฟากใต้
ทิศใต้ เป็นเส้นตรงไปทางทิศตะวันตกเฉียงใต้
บรรจบกับแนวเขตสนามกีฬาจังหวัดสิงห์บุรี ฟากใต้
เป็นเส้นตรงไปบรรจบคลองส่งน้ำสายใหญ่ชัยนาท - อยุธยา ฝั่งตะวันออก
ทิศตะวันตก
เป็นเส้นเลียบริมคลองส่งน้ำสายใหญ่ชัยนาท - อยุธยา ฝั่งตะวันออก ไปทางทิศเหนือ
บรรจบกับจุดเริ่มต้น
๒.๕ ทิศเหนือ เริ่มต้นจากทางหลวงแผ่นดินหมายเลข
๓๙ ฟากตะวันออก ตรงจุดที่อยู่ห่างตามแนวขนานระยะ ๒๐๐ เมตร
กับศูนย์กลางถนนนายจันทร์หนวดเขี้ยว ฟากใต้ไปทางทิศตะวันออกตามแนวขนานระยะ ๒๐๐
เมตร กับศูนย์กลางถนนนายจันทร์หนวดเขี้ยวฟากใต้ บรรจบกับถนนวิไลจิตต์
บรรจบกับถนนวิไลจิตต์ ฟากตะวันตก
ทิศตะวันออก เป็นเส้นเลียบถนนวิไลจิตต์
ฟากตะวันตก ไปทางทิศใต้บรรจบริมถนนเลี่ยงเมืองสิงห์บุรี ฟากเหนือ
ทิศใต้ เป็นเส้นเลียบริมถนนเลี่ยงเมืองสิงห์บุรี
ฟากเหนือไปทางทิศตะวันตก บรรจบริมทางหลวงแผ่นดินหมายเลข ๓๐๙
ทิศตะวันตก เป็นเส้นเลียบทางหลวงแผ่นดินหมายเลข
๓๐๙ ฟากตะวันตกไปทางทิศเหนือบรรจบจุดเริ่มต้น
ทั้งนี้ ไม่รวมถึงสถานที่ราชการ สถาบันการศึกษา
ศาสนสถาน และที่ดินที่อยู่ตามแนวเส้นขนานระยะ ๑๕ เมตร กับแม่น้ำเจ้าพระยา
ทั้งนี้ ตามแผนที่ท้ายประกาศกระทรวงมหาดไทยนี้

ข้อ ๒ 
ให้กำหนดพื้นที่บางส่วนในท้องที่ตำบลบางมัญ ตำบลบางกระบือ ตำบลบางพุทรา
ตำบลต้นโพธิ์ และตำบลม่วงหมู่ อำเภอเมืองสิงห์บุรี จังหวัดสิงห์บุรี
ภายในบริเวณแนวเขตตามแผนที่ท้ายประกาศกระทรวงมหาดไทยนี้เป็นบริเวณห้ามก่อสร้างอาคารชนิดและบางประเภท
ดังต่อไปนี้
(ก) ภายในบริเวณที่ ๑
ห้ามบุคคลใดก่อสร้างอาคารพาณิชยกรรมประเภทค้าปลีกค้าส่ง
(ข) ภายในบริเวณที่ ๒ ห้ามบุคคลใดก่อสร้างอาคารพาณิชยกรรมประเภทค้าปลีกค้าส่ง
เว้นแต่อาคารพาณิชยกรรมประเภทค้าปลีกค้าส่ง
ที่มีพื้นที่ใช้สอยอาคารรวมกันเพื่อประกอบกิจการขายปลีกขายส่งสินค้าอุปโภคและบริโภคหลายประเภทที่ใช้ในชีวิตประจำวัน
ตั้งแต่ ๓๐๐ ตารางเมตร แต่ไม่เกิน ๑,๐๐๐ ตารางเมตร แต่ทั้งนี้จะต้องเป็นไปตามข้อกำหนด
ดังต่อไปนี้
(๑)
ที่ดินแปลงที่ตั้งอาคารจะต้องอยู่ติดถนนสาธารณะที่มีช่องทางจราจรไม่น้อยกว่า ๔
ช่องทาง หรือมีขนาดเขตทางไม่น้อยกว่า ๒๐ เมตร
และจะต้องบรรจบกับถนนสาธารณะที่มีขนาดเขตทางที่เท่ากันหรือมากกว่า
(๒)
แนวศูนย์กลางปากทางเข้าออกของรถยนต์ต้องอยู่ห่างจากทางร่วมทางแยกที่เป็นทางบรรจบกันของถนนสาธารณะที่มีขนาดเขตทางตั้งแต่
๑๔ เมตร ขึ้นไป ไม่น้อยกว่า ๑๐๐ เมตร
(๓)
มีอัตราส่วนของพื้นที่อาคารคลุมดินต่อพื้นที่ของแปลงที่ดินที่ใช้เป็นที่ตั้งอาคารไม่เกิน
๐.๓
(๔) มีอัตราส่วนของพื้นที่ใช้สอยรวมของอาคารต่อพื้นที่ของแปลงที่ดินที่ใช้เป็นที่ตั้งอาคารไม่เกิน
๑.๕
(๕) มีอัตราส่วนของพื้นที่ว่างที่จัดให้เป็นสวน
หรือบริเวณปลูกต้นไม้ หรือการนันทนาการต่อพื้นที่ของแปลงที่ดินที่ใช้เป็นที่ตั้งอาคาร
ไม่น้อยกว่าร้อยละ ๒๐
(๖) มีที่ว่างด้านหน้าของอาคาร
ห่างจากเขตทางของถนนสาธารณะ ไม่น้อยกว่า ๕๐ เมตร
โดยวัดระยะจากขอบนอกสุดของอาคารถึงริมเขตทางด้านที่ติดกับแปลงที่ดินที่ใช้เป็นที่ตั้งอาคาร
(๗) มีที่ว่างด้านข้างและด้านหลังของอาคาร
ห่างจากเขตที่ดินของผู้อื่น หรือเขตทางของถนนสาธารณะ ไม่น้อยกว่า ๑๕ เมตร
โดยวัดระยะจากขอบนอกสุดของอาคารถึงเขตที่ดินของผู้อื่นหรือริมเขตทางด้านที่ติดกับแปลงที่ดินที่ใช้เป็นที่ตั้งอาคาร
(๘) อาคารที่มีความสูงเกิน ๑๐ เมตร
ต้องมีระยะห่างจากแนวเขตที่ดินซึ่งเป็นที่ตั้งอาคารศูนย์ราชการหลักของจังหวัดหรืออำเภอ
ศาสนสถาน โบราณสถาน สถานศึกษา ไม่น้อยกว่า ๕๐๐ เมตร
โดยวัดระยะจากขอบนอกสุดของอาคารที่ขออนุญาตถึงแนวเขตที่ดินของสถานที่ดังกล่าว
(๙) มีที่จอดรถยนต์ไม่น้อยกว่า ๑ คัน
ต่อพื้นที่อาคาร ๒๐ ตารางเมตร เศษของ ๒๐ ตารางเมตร ให้คิดเป็น ๒๐ ตารางเมตร
(๑๐) ที่พักมูลฝอย ต้องมีระยะห่างจากเขตที่ดินของผู้อื่นหรือถนนสาธารณะ
ไม่น้อยกว่า ๑๐ เมตร
และต้องมีระยะห่างจากสถานที่ประกอบอาหารและสถานที่เก็บอาหารไม่น้อยกว่า ๔ เมตร
แต่ถ้าที่พักมูลฝอยมีขนาดความจุเกิน ๓ ลูกบาศก์เมตร
ต้องมีระยะห่างจากสถานที่ดังกล่าวไม่น้อยกว่า ๑๐ เมตร
และสามารถขนย้ายมูลฝอยได้โดยสะดวก

ข้อ ๓  ภายในบริเวณพื้นที่ที่กำหนดตามข้อ ๒
ห้ามบุคคลใดดัดแปลง หรือเปลี่ยนการใช้อาคารใดๆ
ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ ๒

ข้อ ๔ 
ประกาศกระทรวงมหาดไทยนี้มิให้ใช้บังคับแก่อาคารที่มีอยู่แล้วในพื้นที่ตามข้อ
๒ ก่อนหรือในวันที่ประกาศกระทรวงมหาดไทยนี้ใช้บังคับ
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๒

ข้อ ๕ 
ประกาศกระทรวงมหาดไทยนี้มิให้ใช้บังคับแก่อาคารที่ได้รับอนุญาตหรือใบรับแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้น
ก่อนวันที่ประกาศกระทรวงมหาดไทยนี้ใช้บังคับและยังก่อสร้าง ดัดแปลง
หรือเปลี่ยนการใช้ไม่แล้วเสร็จ
แต่จะขอเปลี่ยนแปลงการอนุญาตหรือการแจ้งให้เป็นการขัดต่อประกาศกระทรวงมหาดไทยนี้ไม่ได้

ข้อ ๖[๑] 
ประกาศกระทรวงมหาดไทยนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒ กันยายน พ.ศ. ๒๕๔๖
ประมวล  รุจนเสรี
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย

ดลธี/พิมพ์
๒๒ พฤษภาคม
๒๕๕๐
หทัยภัทร/ตรวจ
๑๙
ธันวาคม ๒๕๕๐

[๑]
ราชกิจจานุเบกษา เล่ม ๑๒๐ (เล่มที่ ๑๓)/ตอนพิเศษ ๑๐๑ ง/หน้า ๔๓/๔
กันยายน ๒๕๔๖